አልማ በቀጣይ ሦስት ዓመታት 21 ነጥብ 4 ቢሊዮን ብር በማሰባሰብ በክልሉ ሰብዓዊ ልማት ላይ አተኩሮ ሊሠራ ነው፡፡
የአማራ አቀፍ ልማት ማኅበር (አልማ) ጠቅላላ ጉባኤውን በባሕር ዳር እያካሄደ ነው፡፡በጉባኤው የአልማ ሥራ አስፈፃሚ ቦርድ ሰብሳቢ አቶ ተፈራ ደርበው ማኅበሩ የሕዝቡን የልማት ፍላጎት ለመመለስ የሦስት ዓመታት ስትራቴጂካዊ የለውጥ ዕቅድ ትግባራት መጀመሩን ተናግረዋል፡፡ ‹‹ሕዝባዊ ተሳትፎ ለዘላቂ ልማት ከ2012 እስከ 2014›› በሚል መሪ ሐሳብ ሀገር አቀፍ ዜና እና ሀገራዊ የለውጥ እንቅስቃሴዎችን ከግምት ውስጥ በማስገባት የተዘጋጀ ነው ብለዋል፡፡በለውጥ ዕቅዱ በማኅበሩ የተቀረፁ የልማት ዕቅዶችን ለመፈፀም የአልማን አቅም ማሳደግ ቀዳሚ ነው ያሉት የቦርድ ሰብሳቢው 16 በመቶ የሚሆነውን ደረጃቸውን የጠበቁ ትምህርት ቤቶች 50 በመቶ እንዲደርሱ ጥረት ያደርጋል ብለዋል፡፡የማኅበሩን ዘላቂ የገቢ ምንጮች በአዳዲስ ፍኖተ ካርታዎች ማጠናከር፣ የወጣቶችን የሙያ ስልጠናና የሥራ ዕድል ማስፋት፣ በተጠናከረ ካፒታል አዋጭ ፕሮጀክቶች በተጠና አሠራር መተግበር እና ዘጠኝ አዳዲስ አዳሪ ትምህርት ቤቶችን ለመገንባት ማቀዱን አቶ ተፈራ ተናግረዋል፡፡በቀጣይ ሦስት የለውጥ ዓመታት አልማ ከማኅበሩ፣ ከደጋፊዎች እና ከመንግሥት 21 ነጥብ 4 ቢሊዮን ብር ገቢ ለማግኘት አቅዶ ወደ ትግበራ ገብቷል፡፡ 24 በአዲስ ሞዴል ቅድመ መደበኛ ትምህርት ቤት ግንባታ ከሦስት ሺህ ስድስት መቶ በላይ ለሚሆኑት ደግሞ ከክፍል ውስጥ እና ውጭ አስፈላጊ ግብዓቶችን ያሟላል፡፡ 415 አዲስ የመጀመሪያ ደረጃ ትምህርት ቤት ግንባታ፣ ከሦስት ሺህ በላይ ለሚሆኑት ደግሞ የተሟላ የደረጃ ማሻሻያ ያደርጋል፤ ከሦስት ሺህ በላይ ለሚሆኑት ደግሞ ገመድ አልባ ዲጂታል ቤተ መጽሕፍት ግንባታ ያካሄዳል፡፡240 አዲስ ግንባታ፣ 41 ቤተ መጻሕፍት፣ 157 ቤተ-ሙከራ፣ 600 ገመድ አልባ ዲጂታል ቤተ መጻሕፍት በሁለተኛ ደረጃ ትምህርት ቤቶች ለመሥራት ዕቅድ ይዟል፡፡በባሕር ዳር ከተማ ከሁሉም የክልል ወረዳዎች እና ባለድርሻ አካላት በተገኙበት በተደረገው ውይይት የክልሉ ርዕሰ መስተዳድር አቶ ተመስገን ጥሩነህ ከፍ ባለ የአማራ ሥነ ልቦና የተበታተነ አቅምን አሰባስቦ ለችግር መፍቻ ለመጠቀም አልማ ወሳኝ ሚና እንደሚጫወት ተናግረዋል፡፡የሁሉንም አባላት ርብርብ የሚጠይቀው የሦስት ዓመታት የለውጥ ዕቅዱ የትምህርት ቤቶችን እና የጤናውን ዘርፍ በማሻሻል ትውልድን ለመገንባት ትልቅ ሚና የሚጫወት ይሆናልም ብለዋል ርዕሰ መስተዳድሩ፡፡